A sos amigos de Durgale

Amigos mios fortes e bellos de Durgale
Eo sempre bos’amo d’affettu naturale,

Eo bos’amento sempre, ca tantu fizis bonos,
Che i sa terra ostra de cantos e de sonos.

Oh! Durgale graniticu, sa perla e sa Sardigna,
Cando curriada a rios su inu in donzi bigna

E passaian superbas comente ’e imperadoras
De oriente sas tuas brunas binnennadoras

E a sos ultimos seros, tepidos, luminosos,
De capudanne enian sos carros gloriosos

De ua niedda e mustu, de mustu prepotente,
Buddinde che i su samben de custa brava zente.

E dae amigu amigu, a fine e Sant’Andria,
Mudados andaian in manna cumpagnia

A istupare cuntentos sas nòdidas carradas
De inu veru, de annos e annos aragaddadas,

In sos fundagos friscos nieddos aranzolados
Mai dae sa lughe e su sole disturbados.

E monte Ardia avvesu a tottu cussas festas
Dae sas altas biancas e poderosas crestas,

Che unu Deus antigu de forza e d’energia
Beneighiad’a tie terra de Baronia

Beneighiat sas serras lontanas de Nuoro
Desoladas comente su nostru forte coro.

E cantaian cuntentas sas bellas durgalesas
De te cuddas’antigas e liberas impresas

Contr’e sos Corsaros crudeles de Turchia,
Cando pesad’in armas curriat Baronia

Gridende in sos montigios cun ira e magestade
Morte a su Turcu! o frades, vivat sa libertade!

Oe però sas binzas sun ruttas malamente.
Pius che prima alligra no est sa bona zente;

Oe pius non buddit su inu in sos cupones
E sas binnennadoras non cantan pius canzones.

Ma isperade, isperade frades de Baronia
Ca mai eterna durat nessuna maladia.

Coment’in donzi coro siccadu in su dolore
A fiorire torrad’isplendidu s’amore,

Gai sas binzas bostras a nou den sanare
E i su inu famosu in summa det torrare

A sos fundagos friscos, nieddos aranzolados
Mai dae sa lugh’e su sole disturbados.

De nou in sas binnennas brunas binnennadoras
Comente una truppa ’e fadas incantadoras

Deven passare ponzende in briu sa cussolza
Bettende coinzolos de ua a sa cracadolza;

Ue lieru, siccu, fieru e cambi nudu
Unu cattigadore bezzu, alvi canudu,

Serenu che i s’atonzu tebiu de Durgale
Li s’hat a narrer: «Bellas mai bos tocchet male

E sien sos fizzos bostros riccos de coro e fide,
Comente ricca de ua occannu fit sa ide!».